alterbok
Store norske leksikon,Religion og filosofi,Religioner og livssyn,Kristendom,Den norske kirke
En alterbok er en liturgisk håndbok som presten bruker og som inneholder liturgien for gudstjeneste og kirkelig handlinger. Den eldste offisielle alterboken i den dansk-norske kirken etter reformasjonen ble utgitt av Peder Palladius (1556). Den inneholdt bibeltekstene til bruk i gudstjenesten, bønner (kollekter) til søndagene i kirkeåret og ritualer for dåp og ektevielse. I 1688 kom Hans Baggers alterbok, som gjaldt i Norge inntil alterboken av 1889. En revidert alterbok kom i 1920. Etter innføringen av en ny høymesseliturgi i 1977 ble det utgitt ny alterbok, Gudstjenestebok for Den norske kirke (1992).
Etter en omfattende gudstjenestereform ble det i 2011 innført ny ordning for hovedgudstjenesten i Den norske kirke, hvor det blant annet er gitt mulighet for større lokale variasjoner. Hver enkelt menighet skal ha en lokal grunnordning som grunnlag for gudstjenestelivet. I forbindelse med gudstjenestereformen ble Den norske kirkes gudstjenestebok 2011 utgitt. Seinere er det gjort endringer og justeringer av Den norske kirkes liturgier. I og med at variasjonsmulighetene for gudstjenestene er blitt større, er ordningen med en felles alterbok i realiteten avviklet. Les mer i Store norske leksikon Den norske kirke liturgi